സിപിഎം വിട്ട കൗണ്സിലര് യുഡിഎഫില് കൊച്ചി: കൊച്ചി കോര്പറേഷനില് യുഡിഎഫിനൊപ്പം ചേര്ന്ന് എല്ഡിഎഫ് കൗണ്സിലര്. കൊച്ചങ്ങാടി ഡിവിഷനിലെ കൗണ്സിലറായ എം.എച്ച്.എം. അഷ്റഫാണ് യുഡിഎഫിനൊപ്പം ചേര്ന്നത്. സിപിഎം സ്ഥാനാര്ഥിയായി പാര്ട്ടി ചിഹ്നത്തില് മത്സരിച്ചു വിജയിച്ച അഷ്റഫ് സ്ഥിരംസമിതി അധ്യക്ഷ സ്ഥാനം ലഭിക്കാത്തതില് പ്രതിഷേധിച്ച് കഴിഞ്ഞ ഫെബ്രുവരിയില് സിപിഎം അംഗത്വം രാജിവച്ചിരുന്നു. രാജി വച്ചിട്ടും എല്ഡിഎഫ് വിട്ടിരുന്നില്ല. അഷ്റഫ് യുഡിഎഫില് ചേര്ന്നതോടെ ടൗണ്പ്ലാനിംഗ് സ്റ്റാന്ഡിംഗ് കമ്മിറ്റിയില് എല്ഡിഎഫിന് ഭൂരിപക്ഷം നഷ്ടമായി. നേരത്തെ യുഡിഎഫിന് നാലും എല്ഡിഎഫിന് അഞ്ചും അംഗങ്ങളായിരുന്നു ഉണ്ടായിരുന്നത്. സിപിഎം കൗണ്സിലര് ആയിരുന്ന കെ.കെ. ശിവന്റെ മരണത്തെ തുടര്ന്ന് കമ്മിറ്റിയിലെ അംഗനില 44 എന്നായി. അഷ്റഫ് വന്നതോടെ യുഡിഎഫിന്റെ അംഗബലം അഞ്ചായി ഉയരും. യുഡിഎഫ് വിമതനായി മത്സരിച്ച് ജയിച്ച ജെ. സനില്മോനാണു കമ്മിറ്റി ചെയര്മാന്. സനില്മോന് കമ്മിറ്റി അധ്യക്ഷ സ്ഥാനം നഷ്ടമായേക്കും. അധ്യക്ഷനെതിരേ അവിശ്വാസ നോട്ടീസ് നല്കിയിട്ടുണ്ട്. പശ്ചിമകൊച്ചി മേഖലയില്നിന്നുള്ള പ്രമുഖ യുഡിഎഫ് കൗണ്സിലര്മാര് അഷ്റഫുമായി കുറച്ചുനാളായി ചര്ച്ചകള് നടത്തിവരികയായിരുന്നു. അതേസമയം നിലവില് കൊച്ചി കോര്പറേഷനില് ഭരണമാറ്റ സാധ്യതയില്ല. 74 അംഗ കൗണ്സിലില് അഷറഫ് പോയിട്ടും എല്ഡിഎഫിന് 35 പേരുടെ പിന്തുണയുണ്ട്. അഷ്റഫ് വന്നതോടെ യുഡിഎഫ് അംഗബലം 33 ആയി. ബിജെപിക്ക് അഞ്ച് സീറ്റുണ്ട്. ഒരു സീറ്റ് ഒഴിഞ്ഞുകിടക്കുന്നു.